กรมอนามัย กำชับสถานประกอบกิจการปฏิบัติตามหลักเกณฑ์และมาตรการด้านสุขลักษณะ ป้องกันความเสี่ยงและการแพร่เชื้อโรคโควิด-19
นพ.สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า ขณะนี้ประกาศกระทรวงสาธารณสุข เรื่อง หลักเกณฑ์ และมาตรการด้านสุขลักษณะป้องกันความเสี่ยงจากโรคโควิด-19  สำหรับสถานประกอบกิจการ พ.ศ. 2565 ที่มีผลบังคับใช้มาตั้งแต่วันที่ 8 กรกฎาคม 2565 เป็นต้นมา โดยเนื้อหาในประกาศกำหนดให้ผู้ดำเนินกิจการต้องปฏิบัติตามหลักเกณฑ์ และมาตรการด้านสุขลักษณะป้องกันความเสี่ยงโควิด-19 ด้วยการทำความสะอาดอาคารสถานประกอบกิจการ พื้น  ผนัง ด้วยน้ำยาทำความสะอาดอย่างสม่ำเสมอ ทำความสะอาดเครื่องมือ เครื่องใช้ อุปกรณ์และเครื่องจักรเกี่ยวกับกระบวนการผลิต และการประกอบกิจการที่มีการสัมผัสบ่อย หรือสัมผัสร่วมกัน ก่อนและหลังประกอบกิจการหรือให้บริการทุกครั้ง จัดให้มีอ่างล้างมือพร้อมน้ำและสบู่อย่างเพียงพอ มีมาตรการเว้นระยะห่างในพื้นที่ปฏิบัติงานและพื้นที่ให้บริการอย่างเหมาะสม มีระบบระบายอากาศที่ดีและเพียงพอ จัดให้มีภาชนะเหมาะสมและเพียงพอกับประเภทและปริมาณของขยะมูลฝอย จัดให้มีอุปกรณ์ทำความสะอาด อย่างเพียงพอ กำกับ ดูแล ให้ผู้ปฏิบัติงานรักษาความสะอาดของร่างกายอย่างสม่ำเสมอ และมีสุขอนามัยส่วนบุคคลที่ดี สถานประกอบกิจการที่มีโรงอาหาร หรือมีการให้บริการอาหารและเครื่องดื่ม ต้องจัดบริการที่ถูกสุขลักษณะ ปลอดภัย กำกับ  ดูแล คัดกรองผู้ปฏิบัติงาน หากพบว่ามีอาการป่วยหรือสัมผัสใกล้ชิดผู้ติดเชื้อให้พิจารณาหยุดปฏิบัติงาน และกำกับ ดูแล ให้ผู้ปฏิบัติงานสวมหน้ากากอนามัย หรือชุดปฏิบัติงานที่เหมาะสม กรณีพบการแพร่ระบาดในสถานประกอบกิจการ ผู้ดำเนินกิจการต้องปฏิบัติตามหลักเกณฑ์ด้านสุขลักษณะและมาตรการป้องกันความเสี่ยงโควิด-19 เพิ่มเติม จนกว่าจะพ้นระยะเวลาการแพร่เชื้อตามที่กระทรวงสาธารณสุขกำหนดคือ เพิ่มการทำความสะอาดและฆ่าเชื้อโรคบริเวณ ที่คาดว่าพบผู้ติดเชื้อทันที เพิ่มการดูแลระบบระบายอากาศบริเวณที่พบผู้ติดเชื้อทันที จัดให้มีระยะห่างระหว่างผู้ปฏิบัติงานในแผนกที่พบผู้ติดเชื้อและแผนกที่เกี่ยวข้อง ไม่น้อยกว่า 1 เมตร และจัดการมูลฝอยประเภทที่ปนเปื้อนน้ำมูก น้ำลาย สารคัดหลั่ง ในแผนกที่มีผู้ปฏิบัติงานเป็นผู้ติดเชื้อ และบริเวณที่เกี่ยวข้อง โดยจัดที่ทิ้งมูลฝอยติดเชื้อเป็นการเฉพาะ แยกเก็บและทำลายเชื้อโรค โดยใส่ถุงแดงสำหรับบรรจุมูลฝอยติดเชื้อ หากไม่มีถุงแดงต้องมีข้อความ “มูลฝอยติดเชื้อ” ปรากฎบนถุงบรรจุมูลฝอยติดเชื้อและให้เก็บรวบรวมแยกไว้เฉพาะตามที่องค์กรปกครองส่วนท้องถิ่นกำหนด ผู้ดำเนินกิจการต้องประเมินตนเองผ่านระบบเทคโนโลยีดิจิทัล ตามที่กรมอนามัยกำหนดอย่างน้อยปีละ 1 ครั้ง ก่อนการต่อใบอนุญาต หรือกรณีที่มีความเสี่ยง เพื่อการเฝ้าระวังความเสี่ยงจากโรคโควิด-19 และป้องกันไม่ให้เกิดผลกระทบ หรืออาจเป็นอันตรายต่อสุขภาพ